P-207/05
Natisni
Opravilna št.:
P-207/05
Datum odločitve:
12. 1. 2006
ECLI:
ECLI:SI:USRS:2006:P.207.05
Akt:
Spor o pristojnosti
Izrek:
Za odločanje v postopkih o prekršku je na podlagi predlogov za uvedbo postopkov o prekršku Policijske postaje Koper št. 172/6-362168 z dne 3. 8. 2004, št. 128/6-357116 z dne 18. 6. 2004 in št. 128/6-359622 z dne 12. 7. 2004 pristojno Okrajno sodišče v Kopru.
Evidenčni stavek:
Po določbi prvega odstavka 222. člena Zakona o prekrških (ZP-1) se postopki o prekrških, ki do začetka uporabe tega zakona še niso bili pravnomočno končani, dokončajo in izrečene sankcije izvršijo po dosedanjih predpisih. Postopki o prekrških, ki do začetka uporabe ZP-1 še niso bili pravnomočno končani, so tisti postopki, ki so bili uvedeni (začeti) še v času veljavnosti Zakona o prekrških (ZP), in tisti, ki so bili uvedeni (začeti) po uveljavitvi novega ZP-1.
Ker policisti prekrškov niso osebno zaznali, niso bili izpolnjeni vsi pogoji za izdajo plačilnega naloga po prvem odstavku 241. člena ZP. Prav tako po ZP niso imeli možnosti, da bi o prekršku odločili po hitrem postopku in izdali odločbo. Zato je ob upoštevanju prvega odstavka 222. člena ZP-1 v zvezi s 105. členom  ZP treba šteti, da je za odločanje v postopkih o prekršku na podlagi predlogov Policijske postaje Koper pristojno Okrajno sodišče v Kopru.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.4.8 - Ustavno sodstvo - Pristojnost - Vrste postopkov - Postopek v sporih o pristojnosti.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Policijska uprava Koper, Policijska postaja Koper, Koper
Datum vloge:
9. 12. 2005
Vrsta odločitve:
odločba
Vrsta rešitve:
določitev pristojnega organa
Dokument:
US25653
Dokument v PDF obliki:
P-207-05.pdf
104 KB
Prenesite datoteko
P-207/05-4
12. 1. 2006
ODLOČBA
Ustavno sodišče je v postopku za rešitev spora glede pristojnosti, začetem z zahtevo Policijske postaje Koper, na seji dne 12. januarja 2006
odločilo:
Za odločanje v postopkih o prekršku je na podlagi predlogov za uvedbo postopkov o prekršku Policijske postaje Koper št. 172/6-362168 z dne 3. 8. 2004, št. 128/6-357116 z dne 18. 6. 2004 in št. 128/6-359622 z dne 12. 7. 2004 pristojno Okrajno sodišče v Kopru.
Obrazložitev
A.
1. Policijska postaja Koper je na podlagi drugega odstavka 105. člena Zakona o prekrških (Uradni list SRS, št. 25/83 in nasl. ter Uradni list RS, št. 10/91 in nasl. ─ v nadaljevanju ZP) pri Sodniku za prekrške Koper vložila predloge za uvedbo postopkov o prekršku zaradi prekrška po 8. točki prvega odstavka 45. člena Zakona o zaščiti živali (Uradni list RS, št. 98/99 in nasl. ─ ZZZiv).
2. Okrajno sodišče v Kopru se je izreklo za stvarno nepristojno in predloge za uvedbo postopkov o prekršku odstopilo Policijski postaji Koper. Pri tem je navedlo, da gre za postopke o prekršku, za katerega je predpisana samo denarna kazen v določenem znesku. Ker naj bi šlo za prekršek, za katerega bi pristojna uradna oseba lahko na podlagi prvega odstavka 241. člena ZP izdala plačilni nalog, je po oceni Okrajnega sodišča za reševanje postopkov o prekršku pristojen prekrškovni organ.
3. Policijska postaja Koper v zahtevi navaja, da so bili očitani prekrški storjeni pred uveljavitvijo Zakona o prekrških (Uradni list RS, št. 7/03 in nasl. – v nadaljevanju ZP-1), zato so bili predlogi za uvedbo postopka o prekršku podani pri Sodniku za prekrške Koper. Policijska postaja Koper meni, da ni pristojna za reševanje prekrškov iz leta 2004 oziroma prekrškov, ki so pred uveljavitvijo ZP-1 sodili v pristojnost Sodnikov za prekrške.
B.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporih glede pristojnosti med sodišči in drugimi državnimi organi. Po določbi drugega odstavka 61. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojen.
5. Po določbi prvega odstavka 222. člena ZP-1 se postopki o prekrških, ki do začetka uporabe tega zakona še niso bili pravnomočno končani, dokončajo in izrečene sankcije izvršijo po dosedanjih predpisih. Postopki o prekrških, ki do začetka uporabe ZP-1 še niso bili pravnomočno končani, so tisti postopki, ki so bili uvedeni (začeti) še v času veljavnosti ZP, in tisti, ki so bili uvedeni (začeti) po uveljavitvi novega ZP-1. Ta je začel veljati petnajsti dan po objavi v Uradnem listu, torej s 7. 2. 2003, uporabljati pa se je začel 1. 1. 2005.
6. V prvem odstavku 241. člena ZP določa: "Če gre za prekrške, za katere je predpisana samo denarna kazen v določenem znesku, izdajo pooblaščene uradne osebe upravnih organov in organizacij, ki izvajajo javna pooblastila ali nadzorstvo nad izvrševanjem zakonov in drugih predpisov, s katerimi so določeni prekrški, plačilni nalog takoj na kraju prekrška tistim, katerih prekrške osebno zaznajo in tistim, katerih prekrški so bili ugotovljeni z ustreznimi tehničnimi sredstvi ali napravami."
7. Kot izhaja iz predlogov za uvedbo postopkov o prekršku, so policisti Policijske postaje Koper opravili posamezne oglede krajev dejanja na podlagi prijave oškodovancev. Že iz tega dejstva izhaja, da policisti prekrškov niso osebno zaznali ali ugotovili z ustreznimi tehničnimi sredstvi ali napravami.
8. Glede na navedene okoliščine, ko policisti prekrškov niso osebno zaznali, niso bili izpolnjeni vsi pogoji za izdajo plačilnega naloga po prvem odstavku 241. člena ZP. Prav tako policisti po ZP niso imeli možnosti, da bi o prekrških odločili po hitrem postopku in izdali odločbo. Zato je ob upoštevanju prvega odstavka 222. člena ZP-1 v zvezi s 105. členom ZP treba šteti, da je za odločanje v postopkih o prekršku na podlagi predlogov Policijske postaje Koper pristojno Okrajno sodišče v Kopru (glej odločbo Ustavnega sodišča št. P-10/05 z dne 16. 6. 2005, Uradni list RS, št. 67/05).
C.
9. Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo soglasno.
Predsednik
dr. Janez Čebulj